
Gobierno no ta participe 
den e deliberacionnan entre 
CITGO y su trahadornan 





TOCANTE e deliberacionnan andando entre CITGO 
y su trahadornan, Gobierno di Aruba ta informa cu 
esaki ta algo netamente entre CITGO y su traha- 
dornan. CITGO a cera contratonan laboral cu cada 
empleado separadamente. 

Ta contratonan individual den cual Gobierno di 
Aruba no ta participe. E contratonan aki ta cera 
entre dos partido priva a base di leynan vigente na 
Aruba. 

Na momento di disputa por acerca Mediador di Go- 
bierno como instancia oficial di Gobierno. 

Asina mes, teniendo cuenta cu e trahadornan, Go- 
bierno a haci un esfuerso adicional ora di negocia e 
Memorandum of Understanding y a exigi di CITGO 
cu CITGO mester cumpli cu nos leynan y cu su tra- 
hadornan. 

Fuera di exigi pa CITGO cumpli cu su trahador- 
nan, Gobierno a exigi pa CITGO cumpli cu tur e 
contratistanan y e vendornan cu a duna servicio na 
CITGO. 

E contratsita y vendornan ainda ta en espera di nan 
pago. E espacio cu Gobierno tin pa por haci mas ta 
limita pa ley. 


Gobierno a tuma nota di e preocupacion y peticion 
di algun sindicato cu kier pa Gobierno tuma e tra- 
hadornan di CITGO over. Gobierno bao di e circun- 
stancian actual, e presion di Conseho di Ministro 
di Reino via CAFT, no tin e posibilidad pa tuma 
ningun trahador over. Ademas CITGO no a cumpli 
cu su obligacionnan di paga impuesto a base di con- 
trato. 

REFINERIA DIARUBA 

Otro sindicato kier pa RdA tuma e trahadornan 
over. RdA tampoco por haci esey, pasobra RdA no 
tin entrada pa loke ta concerni e refineria ya cu aki 
tampoco CITGO a cumpli cu su obligacion contrac- 
tual. 

Gobierno di Aruba ta buscando un otro operador pa 
tanto e terminal como e refineria, pero no t’asina 
leu ainda. 

T’e operador nobo lo dicidi encuanto di trahadonan 
cu e lo tuma den servicio. Den esaki, Gobierno tam- 
poco tin un bos. 

Apesar di esaki Gobierno lo haci tur loke ta den su 
alcanse p’e operador nobo duna empleo na mas tan- 
to trahador posibel. 

Maske cu no tin un asercamento formal 

FTA lo kier uni na Bloke Sindical pa forma 
parti di negoci acion pa cu indexering 



Sindicato FTA tambe lo kier uni 
den e lucha di indexering cu sindicatonan SPA, SI- 
MAR, TOPA, SADA y SEPPA ta hibando. Segun Hu- 
bert Dirksz, Presidente di FTA motibo di unificacion 
aki ta meramente cu FTA tambe tin representacion 
den varios departamento di Gobierno y sigur den al- 
gun fundacion cu ta depende di asistencia financiero 
di Gobierno y nan tambe ta miembro di FTA. 

Pesey, segun Hubert Dirksz, Presidente di FTA, e 
sindicato ta asercando su mes pa uni den e delibera- 
cion pa cu pago di indexering. 

Hubert Dirksz di FTA a spbca cu no ta tur hende a 
sinti e efecto di medida mesun cos. 

Asina mes mirando cu tin un lucha y ta na final di 
aña, esnan den e lucha y miembronan kier sa kico t’e 
pocision di FTA. Nan ta pendiente pa sa kico FTA ta 
bay dicidi, ya cu mester tin espacio pa haya otro den 
e lucha aki. 


FTA tin como 100 empleado pubbco como miembro y 
ta spera cu nan lo por haya otro. 

FTA ta spera cu den proximo dianan lo por anuncia 
cu FTA lo uni su mes n’e bloke sindical. 

E lucha pa logra un indexering den sector publico 
por bira tambe un mensahe p’e sector priva. Den e 
lucha sindical tin algun area cu e ahustacion di costo 
di bida nan a laga esaki cay den negociacion di CAO. 
Pero ora mira e forma cu cos ta bay mester traha 
p’asina atende e ahustacion di costo di bida segun 
Hubert Dirksz. 

Finalmente Hubert Dirksz Presidente di FTA a spb- 
ca cu berdad situacion por ta malo, pero e trahador 
no por keda atras. No por afecta e famia ora cu e 
placa no ta yega pa cubri costo pa por biba. Si un du- 
nador di trabou kier p’e trahador traha bon, e mester 
paga y drecha e entrada di e trahador tambe.... 

"Mi a core pa Polis, 
pasobra mi tin 
miedo di bay bek 
Venezuela y laga 
mi baby atras", 

homber indocumenta a bisa 

DIABIERNA mainta pa mas o menos 8:30 patruya 
di Noord a duna un Kia Picanto color blau un señal 
p’e para. Pero, esaki no a sosode y ta unda un perse- 
cusion a cuminsa. 

Tur cos a cuminsa den e area di Turibana unda a 
sigui un parti pa Sabana Liber y na final termina 
riba un caminda di tera sin salida. 

Na stuur tabatin un homber Venezolano kende lo 
yega di Punto Fijo hunto cu su pareha mas o menos 
laña pasa. Nan a yega via Aeropuerto, y no a bay 
mas. 

Despues cu e homber a drenta e dead-end el a baha 
core, pero dos hoben agente y agil a bay su tras y 
a mande tera. Den e caida el a haya un herida den 
area di su wowo robes, cu tabata sangra. 

Mesora nan a pone den boei y a pidi transportwa- 
gen. Eynan sinta abou den boei el a cuminsa conta 
y contesta algun pregunta cu tabata wordo haci na 
dje. 

E cabayero aki tin di Meld na GNC tur dia, pero 
posiblemente susto a pone core pa Polis. Segun su 
version, aunke cu e tin “Status di Asilo” y mester 
Meld tur dia na GNC (Guarda Nos Costa) nan ta de- 
tenebo y cerabo y no kier wordo manda Venezuela. 

Dos luna pasa su yiu a nace aki na Aruba, unda e 
tin un gasto habri cu Hospital di 4 mil florin cu e ta 
pagando na 200 florin pa luna. 

Trabou di mecanico aki aya, e ta gana su placa, mi- 
rando cu e no por traha legalmente ningun caminda. 
Na final transportwagen a yega y a hibe unda lo 
pase over pa GNC, cu lo dicidi kico ta bay pasa cune. 































































Diasabra, 7 December 2019 


AWEMainta 


5 


E desaroyonan medico for di introduccion di AZV 



E prome añanan di Organo Ehecutivo AZV ta wordo con- 
sidera esnan mas turbulento unda tabata tin hopi discu- 
sion tocante e contracto y casonan den Corte. Dentro di tur 
e discusionnan’ aki tabata lubida e motibo principal pakico 
a institui AZV, esta e acesibilidad di cuido medico pa tur 
hende y dentro di esaki, e ampliacion di cuido medico spe- 
cialisa. Awendia por conta cu mucho mas specialista medi- 
co compara cu 18 aña pasa. 

ALGUN EHEMPEL 

Pa duna algun ehempel di loke a wordo mehora desde 
AZV. Introduccion di servicio di ambulance y wondenpoli 
na Instituto Medico San Nicolas. Pa yuda aseguradonan cu 
complicacion di malesanan cronico manera diabetes, hiper- 
tension of sobrepeso morbido, AZV a percura pa den 2005 
introduci e proyecto piloto di ‘gastric bypass surgery’, cual 
despues den 2006 a wordo regula y cu te cu dia di awe ta 
un apoyo enorme pa aseguradonan cu tin mester di e tipo 
di tratamento aki. 

VARIOS SPECIALISTA MEDICO 

Den 2007 a introduci e specialisacion di psikiatria pa mu- 
cha. Tambe a amplia cu specialista di wowo den Instituto 
Medico San Nicolas. Ta habri un Centro Diabetico, special 
pa guia y maneha e malesa di diabetes. 

Na 2009 AZV hunto cu Vrije Universiteit van Amsterdam, 
Hulanda ta introduci e estudio di specialisacion pa Dokter 
di Cas aki na Aruba mes. E trayecto di estudio aki a conti- 
nua te dia awe. 

A introduci tambe e ‘intensivist’, esta e specialistanan den 
cuido intensivo. Den 2010 ta amplia medicina interna, sigui 
na 2011 pa introduccion di specialistanan di medicina geri- 
atrico, esta specialistanan pa cuido di hende grandi. 

Na 2012 AZV ta introduci e implante cochleaire incluyendo 
e cuido y guia despues di operacion di e implante (implante 
special pa persona cu nace sordo). 

Den mesun aña AZV hunto cu Stichting Wit Gele Kruis ta 
introduci tambe e praktijkondersteuners cerca e dokternan 
di cas. Esakinan ta enfermeronan specialisa den guia na 
pashentnan cu malesanan cronico manera diabetes y pre- 
sion halto. 


CARDIOLOGIA INTERVENCIONISTA 

Pa hopi aña cardiologonan mester a manda cierto caso exte- 
rior pa haya cuido cardiologico avanza. P.e. pa caterisacion 
di curason (CAG-diagnostico). 

Sinembargo, riba iniciativa di nos propio cardiologo dokter 
Casper Laclé, a pusha y sigui cu e idea pa trece cardiologia 
intervencionista na Aruba. 

Awor ta un realidad. Aruba por disfruta di su propio Depar- 
tamento di Cardiogia Intervencionista na Dokter Horacio 
Oduber Hospital. 

REUMATOLOGIA 

Na inicio di AZV (2001) por corda con un grupo di pashent 
cu e malesa di reuma tabata pidi pa trece reumatologonan 
na Aruba. E tempo aya, AZV su cifranan tabata mustra cu 
esaki lo no ta posibel. Cierto specialismo t’asina caro cu e 
inversion lo no ta posibel. Awor e ta un realidad: reuma- 
tologia a haya su propio departamento na Dokter Horacio 
Oduber Hospital. 

MAS SPECIALISMO CU ANTES 

Y asina por sigui menciona varios otro specialismo cu den 
transcurso di e añanan a wordo introduci, entre otro e am- 
pliacion di oncologia, e ampliacion di gyneacologia, a intro- 
duci dokter pa rehabilitacion, a trece dokternan di pulmon, 
a trece infectiologonan, a trece dokternan specialisa den 
cuido di hende grandi, a trece nefrologonan (specialista di 
malesanan di riñon) y e introduccion di specialista di sto- 
ma, tripa y higra. 

Cu e meta pa sigui bay dilanti y yuda Aruba, AZV ta per- 
cura pa traha cu specialistanan di afo tambe, kendenan 
regularmente ta yega nos isla pa duna e.o. conseho. 

Ta referi ‘kinan na specialistanan manera cardiologo di 
mucha, medico microbiologo di Corsou, genetista clinico, 
epileptologo (neurologo specialisa den e malesa di epilep- 
sia) y e schisisteam (team di specialista pa muchanan cu a 
nace cu un spleet den lip of spleet den cachete of den nan 
shelo di boca) di Hulanda. 

AZV ta sigui traha riba e desaroyo di cuido medico di cali- 
dad pa Aruba. 

UNIVERSAL HEALTH COVERAGE 

Pakico duna AZV importancia? Pasobra mundo henter ta 
bringando pa haya un sistema manera di nos. E asina yama 
‘universal health coverage’. Aruba tin’e y otro ta bringando 
pa hay’e. Na Aruba danki na introduccion di AZV nos po- 
blacion ta bibando mas largo cu antes. 

Minister Andin Bikker hepi contento 
cu IASA ta haya tres Ford Figo 2020 


Irausquin & Sons ta hopi gradici p’e oportuni- 
dad di por a entrega tres Ford Figo 2020 na 
IASA. For di 2018, e proceso a cuminsa mo- 
mento cu empleadonan di IASA a bin test drive 
e Ford Figo mescos cu e otro marcanan y di ey- 
nan e proceso a cuminsa. 

DOW t’esun cu ta wak e cifra financiero y den 
esey Irausquin & Sons a gana e destaho pa tres 
auto. Di parti Minister di Husticia mr. Andin 
Bikker, el a gradici Irausquin & Sons di por a 
logra e tres autonan aki pa IASA. 

Den cuadro di e maneho di Gabinete Wever 
Croes, constantemente ta pone e ser humano 
central y den esey ta duna tur departamento 
cu mester di ekipo nobo pa haci nan trabou y 
duna e servicio cu pueblo ta spera di nan. 

Gabinete Wever Croes tin dos aña den gober- 
nacion y a percura pa diferente departamento 
haya ekiponan nobo cu ta e.o. auto y varios di 
nan ta di Irausquin & Sons. 

Minister ta hopi contento cu tur servicio cu ta 
hayando y den e caso aki e tres vehiculonan pa 
IASA. 

Sra. Elizabeth Pope, kende ta encarga cu 
maneho di IASA ta hopi contento cu e autonan 
nobo y di bon calidad di Irausquin & Sons y ta 
bay haci bon uzo di nan. 




Un di e autonan lo bay Barcadera, uno na Aero- 
puerto y uno lo keda na oficina di administra- 
cion na Vondelaan. Sra. Pope a gradici tanto 
Minister Bikker como Irausquin & Sons cu a 
haci esaki posibel pa IASA awor tin tres auto 
Ford Figo 2020. Despues a pasa pa entrega ofi- 
cial di e yabinan di e autonan. 

Alegrando curazon di nos grandinan... 

"Hey... ta Pasco!" ta 
mas cu djis un concierto 



DURANTE e ultimo dianan, cantante Edj ean Semeleer a bishita casnan di cuido 
rond di nos isla, p’asina trece e calor di fin di aña mas serca di nos grandinan, e 
klompinan di oro cu a traha duro pa nos por disfruta di e Aruba cu nos tin awe. 
E artista a expresa cu esakinan ta presentacionnan hopi importante p’e, ya 
cu asina e por demostra na nan sikiera un poco di tur e amor, respet, cariño y 
balor cu nan merece. 

E presentacionnan aki ta algo usual cu Edjean ta haci tur aña durante varios 
ocasion special pa 25 aña largo caba, pero e aña aki como parti importante di 
e proyecto “Hey... ta Pasco!” y tambe Edjean su celebracion di 25 aña den e 
fascinante mundo di farandula, e bishitanan a bira extra special. 

Nos grandinan a expresa un gratitud y alegria inmenso na Edjean pa su bishita 
y presentacion musical dedica specialmente na nan y a haci peticion p’e sigui 
bishitanan manera custumber. 

Durante e presentacionnan aki por a nota e impacto positivo cu musica tin 
riba e ser humano. 

Un alegria grandi tabata bisto riba e caranan di nos grandinan cu tabata canta 
den voz halto hunto cu Edjean. E bishitanan y presentacionnan aki lo sigui 
durante full e luna di december. Empleadonan di e casnan di cuido aki tambe 
a expresa nan gratitud na Edjean p’e presentacionnan masha special aki y a 
expresa nan deseo pa sigui mir’e bishitando nan. 

Un di e dianan masha special tambe lo ta diahuebs 19 di december mainta 
caminda cu Edjean y su gran orkesta y artistanan invita lo regala un concierto 
di Pasco na alumnonan di Maria School y tambe Colegio San Hose di Santa 
Cruz den e teatro di Ser’i Noka. 

Apart di tur e presentacionnan special aki, nos ta na caminda tambe cu hopi 
entusiasmo p’e regreso di e gran concierto “Hey... ta Pasco!” cu tambe lo 
tuma lugar den e teatro historico y monumental di Ser’i Noka diahuebs anochi 
19 di december. 

Hopi t’e companianan cu a mira hopi importancia y balor agrega di e proyecto 

“Hey... ta Pasco!”, e celebracion di Edjean su 
25 añanan den farandula y tambe pasobra cu e 
proyecto aki taun esfuerzo pa sigui cu e trabaonan 
di restauracion y renobacion di nos teatro di Ser’i 
Noka y pesey a dicidi di brinda nan maximo 
sosten pa e por ta un realidad. 

Incluyendo nos sister city cu ta Doral na Florida, 
via e organisacion OASCA (Oranjestad-Aruba 
Sister Cities Association). 

Manera ya nos a subraya recientemente, esaki ta 
sirbi como ehempel cu nos artistanan local tin un 
rol sumamente importante no solamente den uni, 
pero tambe pa inspira henter un comunidad. 

Nos ta invita bo pa busca bo carchi p’e concierto 
di dia 19 di december anochi 8’or den Ser’i Nolca 
y tambe na oficina di Go Cultura Foundation 
situa na JG Emanstraat 24. 

Di acuerdo cu CBS 

Importac on total den peso a registra un aumento di 1.3% 

Den di 3 kwartal di 201 9 


IMPORTACION total, den peso, a registra un 
subida di 1.3% den tercer kwartal di 2019 (159.8 mln 
kg) compara cu e mesun periodo den 2018 (157.7 mln 
kg), den balor, el a subi cu 4.2% di Afl. 561.4 mln pa 
Afl. 584.8 mln. 

Importacion p’e area liber di Aruba* (peso) 

Importacion p’e area liber di Aruba p’e tercer kwartal 
di 2019, a subi cu 0.6% di 157.4 mln kg na 2018 pa 
158.4 mln kg na 2019. Durante e periodo aki diesun 
(11) di e bintiun (21) seccionnan a registra un subida 
den importacion den peso p’e area liber di Aruba. 

E subidanan mas grandi ta den e seccionnan “Ekip- 
onan di transporte” (1.2 mln. kg), “Metalnan comun y 
trabounan deriva” (0.7 mln. kg) y “Obranan di piedra, 
gips, cement of asbest” (0.7 mln. kg). 

E caidanan mas grandi ta den e seccionnan “Palo, car- 
bon y materialnan di palo” (-0.7 mln. kg). Ademas, caid- 
anan a wordo registra p’e seccionnan “Animalnan bibo 
y otro productonan di origen di animal” (-0.6 mln. kg), 
“Productonan mineral” (-0.4 mln. kg), “Productonan 
vegetal” (-0.3 mln. Kg), “Materialnan pa fabricacion di 
papel y materialnan di papel” (-0.3 mln. Kg) y “Produc- 
tonan alimenticio” (-0.3 mln. Kg). 

Importacion p’e area liber di Aruba* (balor) 

Importacion p’e area liber di Aruba p’e tercer kwartal 
di 2019, den balor, a subi cu 2.2% di Afl. 553.9 mln na 
2018 pa Afl. 565.9 mln na 2019. Diez (10) di e bintiun 
(21) seccionnan, a registra subida den importacion den 
balor pa e area liber di Aruba. 

E subidanan mas grandi ta den e seccionnan “Ekip- 
onan di transporte” (Afl. 8.4 mln), “Diferente tipo di ar- 
ticulonan fabrica” (Afl. 7.9 mln.), “Metalnan comun y 
trabounan deriva” (Afl. 3.8 mln) y “Perlanan real y otro 
tipo di piedranan precioso” (Afl. 2.4 mln.). 

E caida mas grandi ta den e seccion “Productonan min- 
eral” (Afl. -4.1 mln). Ademas, caidanan a wordo regis- 
tra p’e seccionnan “Productonan alimenticio” (Afl. -3.3 
mln) y “Productonan kimico” (Afl. -3.0 mln) respectiva- 
mente. 


E importacion p’e area liber di Aruba menciona ante- 
riormente t’e resultado di Importacion via Lama y Im- 
portacion via Aire, cual tabatin e siguiente efectonan: 

1. Importacion pa e area liber di Aruba* via Lama 

Importacion via di lama p’e area liber di Aruba, den 
peso, a registra un subida di 0.5% den e tercer kwartal 
di 2019 (157.4 mln kg) compara cu e mesun periodo den 
2018 (156.7 mln kg), den balor, el a subi cu 1.9% di Afl. 
464.8 mln pa Afl. 473.5mln. 

2. Importacion pa e area liber di Aruba* via Aire 

Importacion via di aire p’e area liber di Aruba, den 
peso, a registra un subida di 32.6% den e tercer kwartal 
di 2019 (1.0 mln kg) compara cu e mesun periodo den 
2018 (0.7 mln kg), den balor, tin un subida di 3.6% di 
Afl. 89.1 mln pa Afl. 92.3 mln. 

Importacion p’e area liber di Aruba* pa “Compa- 
nianan grandi”** 

Importacion pa “Companianan grandi”, den peso, a subi 
cu 12.4%, di 23.4 mln kg den e tercer kwartal di 2018 
pa 26.2 mln kg den e tercer kwartal di 2019, mientras, 
den balor, tin un subida di 5.7%, di Afl. 60.9 mln pa Afl. 
64.4 mln. 

Area liber di Aruba: Tur bienes cu ta drenta y sali di e 
teritorio economico di Aruba, excluyendo Free Zone 
E termino companianan grandi ta referi na: Valero, 
Arugas, WEB, Elmar y Setar 

DOW ta urgi tur 
esnan cu no a busca 
nan permiso di 
construccion honra, 
pa haci esaki mas 
pronto cu ta posibel 

EN conexion cu digitalisacion y ordenacion 
di nos archivo, DOW ta haci un apelacion 
na tur esnan cu no a busca nan permiso di 
construccion cu a ser honra, pa haci esaki 
mas pronto cu ta posibel. 

Algun tempo pasa a honra un gran cantidad 
di peticion pa permiso di construccion. 
Varios di esaki no a ser busca. 

En conexion cu digitalisacion y ordenacion 
di nos archivo, DOW ta haci un apelacion 
na tur esnan cu no a busca nan permiso di 
construccion cu a ser honra, pa haci esaki 
mas pronto cu ta posibel. 

Conforme cu e maneho di Departamento di 
Supervision di DOW y e condicionnan mara 
n’e permiso di construccion, e permisonan 
di construccion honra lo bira invalido, si no 
busca esaki dentro di un aña. Na nomber 
di Minister encarga cu Infrastructura lo re- 
voca e permisonan di construccion aki. 

Pa medio di e convocatorio aki DOW ta haci 
un apelacion n’esnan concerni pa busca nan 
permiso di construccion honra aki prome cu 
dia 31 di januari 2020. 

Den caso cu no busca e permiso di construc- 
cion honra, DOW lo supone cu no tin interes 
mas den e permiso di construccion honra, 
pa cual motibo lo tuma paso pa revoca e 
permiso di construccion honra entrante 1 di 
februari 2020. 

Atencion: Ta trata aki di e permisonan di 
construccion cu a ser honra te cu 31 di de- 
cember 2018. 


Johnson 

notary services 


AUCTION 
THURSDAY 
December 12, 2019 


On Thursday December 12, 2019, at 11 AM, at the 
Conference Room ofthe Chamberof Commerce, Aruba, will 
be auctioned in public. ex. art. 3:268 jo. 3:254 Civil Code of 
Aruba: 


A residential house, locally known as 

COCHINILLA 54 

standing on a parcel of full ownership land, ca. 590 
m2 in size, situated at Papilon in Aruba, being a part 
of the parcel as further described in measure 
document 5 M 98 / 1967, with index number D 
12352. 

Starting bid: Afl. 150.000,-- 

AUCTION NOTARY: T.R. JOHNSON 

The auction is subject to the general conditions for foreclosure 
auctions and special auction conditions which will be determined 
by civil law notary T.R. Johnson. 

The auction will take place by raising bids (in Dutch: “bij opbod”) 
and by decreasing bids (in Dutch: “bij afmijning”), in one session. 
Seller has the right to not accept any bid, at his sole discretion. 
The auction may be stopped or postponed at any time. 

Each bidder must be able to submit a bankguarantee issued by 
a reputable bank in Aruba to the amount of the highest bid 
increased with an amount equal to the auction costs. 


For more information: 


WWW.JOHNSONNOTARY.COM 

Reflexionando riba e palabranan riba e 
cuadra cu Kay a regala Prome Minister: 

Hunto nos mester 
crea un mihor Aruba 
pa cada ciudadano 



SIMAN PASA, durante un encuentro hopi ameno na 
MFA Paradera riba Dia Internacional di Personanan 
cu Limitacion, Prome Minister Evelyn Wever-Croes a 
ricibi un bunita cuadra pinta p’e hoben Kay. 

Kay ta un hoben cu autismo y ta un mucha muher hopi 
talentoso. Kay a pinta un cuadra masha bunita cu pal- 
abranan, segun Prome Minister, hopi pisa. 

“It is in your hands to create a better world for all who 
live in it”. (“Ta den bo man pa crea un mihor mundo pa 
tur cu ta biba den dj’e”). E palabranan aki ta cuadra 
cu e funcion y vision cu un Prome Minister tin pa su 
pais. Y Prome Minister Evelyn Wever-Croes, kende cu 
determinacion ta logrando e mihor pa Aruba. 


E cuadra ta refleha e pasion y amor cu Kay a pone den 
dje como tambe e parti artistico di e hoben. Manera cu 
Prome Minister a priminti Kay, su regalo tambe a haya 
un lugar special den su oficina hunto cu otro cuadranan 
cu e tin di muchanan special. 

“Esaki tambe lo sirbi como inspiracion y pa duna 
mi forsa pa mi por sigui apesar di tur reto y desa- 
fio”, Prome Minister Wever-Croes a expresa. 
Reflexionando riba e palabranan riba e cuadra di 
Kay, e ta den nos man, den man di cada ciudadano 
pa crea un mihor mundo pa tur cu ta biba den dje. 
Y nos tur tin cu haci nos parti pa laga un mihor Aru- 
ba atras pa nos muchanan. Nos pais a wordo laga 
atras, pa un Gobierno anterior, cu problemanan y 
retonan grandi, financierno, economico y social. 

Gabinete Wever-Croes, bou guia maximo di Prome 
Minister Evelyn Wever-Croes, cu stapnan grandi y 
otronan chikito, ta logrando pone nos pais bek riba 
e bon caminda. Bahando e debe cu a causa stagna- 
cion economico. Treciendo solucionnan den e crisis 
financierno y social. Poniendo e ser humando cen- 
tral. 

“Hunto cu e sacrificio di comunidad, nos ta creando 
un mihor Aruba pa cada ciudadano”. 

Chauffeur burachi a dal cu su auto contra 
pal'i luz, lagando parti grandi sin coriente 



DIABIERNA madruga pa mas o menos 4:30 coriente 
a bay den area di becindario di Noord. Na Warda di 
Polis na Shaba coriente a bay tambe. 

Algun rato despues informacion a drenta cu ta poco 
panort di Warda di Polis mes e accidente a sosode, 
esta den area di Colegio Felipe B. Tromp. 

Un chauffeur bou influencia na stuur di un Suzuki Vi- 
tara lo a bay dal straigtt contra un pal’i luz, un di es- 
nan cu tin transformer pega ariba. Esaki tabata riba 
e cruzada T na Montaña cu ta bay pa Colegio Felipe 
B. Tromp. 

Na yegada di Polis mesora a pidi pa Elmar, debi cu e 
pal’i luz a kibra y a keda wanta riba cabel di Setar. 
Dor di esaki coriente a bay den varios area eybanda. 
Polis a bay over na laga e chauffeur supla, aunke cu 
tabata asina obvio cu e ta bou influencia, unda cu e 
mes lo a bisa Polis tambe esey. Pero, mester sigui pro- 
tocol y e agente a haci su parti. 

Por a mira cu a duna e chauffeur burachi varios 
chance, pero lo no tabata por a supla. A pidi presen- 
cia di ambulance debi cu e chauffeur a ricibi golpi na 
wowo. Na yegada e mes a subi ambulance unda cu 
Paramediconan a atende cune. 

Despues a opta pa hibe Hospital, unda cu un agente a 
compaña e Paramediconan den ambulance. 

Catalogo di 
Pinturanan di 
Indjan riba 
Baranca 
ta bay Scol! 




\j 


E buki aki ta regalo di: 


1403 

■ ■ FUNDACION 

AMeuiNDiAw exPERience projcct 


ie amAeology of aruba 

THE PICTOGRAPHS 
7 AND PETROGLYPHS 

Aad H Versteeg 8 Harold J Kellt) 

A 


Publications of the National Archaeological Museum Aruba3 
Aruba 2019 


A peticion di general 

Campaña pa Catalogo 
di Pintura Indjan bay 
Scol ta continua 



MIRANDO e temporada di gradici, comparti y regala cu nos ta 
den y a peticion di comunidad general, Fundacion 1403 ta ex- 
tende e campaña di regala un buki na tur scol te cu fin di aña. 
Hopi t’esnan cu a mustra interes pa participa den e proyecto co- 
munitario (Community Partnership Project) di Fundacion 1403 y 
su partnernan den contexto di e Metanan di Desaroyo Sostenibel 
(SDG’s) di Nacionnan Uni, pa regala e bibliotecanan di tur scol 
un Catalogo di Pintura Indjan. 

Publico a intercambia cu arkeologo Harold Kelly y registrador 
di coleccion Francisco Croes durante un pop-up na Baz-RRR den 
centro di Oranjestad recientemente y a cumpra nan ehemplar. 
Tur esnan cu a cumpra un ehemplar a haya un sticker pa pone 
nan nomber. E sticker aki lo ser poni den un otro buki y F1403 lo 
regala esaki na un scol proximamente. 

E catalogo ta disponible na Museo Arqueologico Nacional Aruba 
den Schelpstraat, na Plaza Bookstore, na De Wit & Van Dorp y 
na Bruna. Si tin compania cu ta desea di cumpra e catalogo pa 
nan relacion, por tuma contacto cu F1403 via nos pagina di FB of 
email na fundacion. 1403@vahoo.com . F1403 ta gradici un y tur cu 
a haci e publicacion aki posibel y esnan cu ta sostene e campaña. 

Bazaar cu materialnan traha door di habitantenan di KIA 







DIASABRA, 7 di december, lo bay tin un bazaar riba Parkeerp- 
laats di Instituto Coreccional KIA. Ta trata di materialnan traha 
door di e mesun presonan durante aña. Esaki ta tuma luga bou 
guia di e trahado social Brigitte Zijlstra. 

E tipo di bazaarnan aki tabata luga caba den pasado. Sinembargo 
e ultimo dos aña y mey nada di esaki no a tuma luga. P’esey a dicidi 
di pone un bazaar di Pasco cu lo tuma luga diasabra mainta. 

E habitantenandi KIA ta masha habil den obranan di man y asina 
ta bay tin na benta riba e mainta aki, stulnan, mesa y hasta BBQ 
Pit. Pero tambe cuadra, material di ceramica, y otro materialnan 
di artesania. Den KIA ta duna curso di artesania y obra man, cu 
ta un talento cu despues nan por uza na momento cu nan bandona 
KIA. E ta hopi bunita, segun sra. Zijlstra, pa mira tur loke e habi- 
tantenan di KIA por traha. Nan ta asina entusiasma cu por tene un 
bazaar tur luna, pero no tin suficiente trahado pa organisa esaki. 
E bazaar ta tuma luga riba parkeerplaats, unda cu tin hopi tent, 
for di 9.30 pa 2’or di merdia. 

E tipo di actividad aki ta bon pa rehabilitacion di e habitantenan 
di KIA. Por medio di cursonan cu ta ofrece, ta trata di yuda nan, pa 
ora cu nan sali eyfo nan tin un di dos chens. 

Luna di november tabata 
un luna di logro grandi pa APA 



MSCMERAVIGLIA 

ARUBA Ports Authority (APA) ta sigui traha riba e 
vision pa trece variacion di barconan crucero pa Aruba. 
Den e luna di november ultimo, haf di APA a ricibi nada 
menos cu 4 crucero cu a yega Aruba pa prome biaha, 
Ta trata aki di e barconan crucero haciendo nan “first 
call” na Aruba, MSC Meraviglia (MSC Cruises); Norwe- 
gian Bliss (Norwegian Cruise Line); Mein Schiff 2 (TUI 
Cruises) y Celebrity Edge (Celebrity Cruises). Hunto e 
barconan aki a trece mas cu 13 mil bishitante adicional 
pa Aruba. 

Yegada di 4 barco crucero nobo den un solo luna,cual 
ta resultado di e trabou intenso cu e team di APA a bin 
ta haciendo den estrecho colaboracion cu su business 
partnernan. APA ta sumamente contento di e logronan 
aki, ya cu entre nan tin barconan crucero cu ta relativa- 
mente nobo riba mercado cu ta mas grandi y moderno 
Un di esnan cu a haci su prome “call” y cu a hala aten- 
cion tabata MSC Meraviglia. 

Meraviglia ta un barco hopi moderno y a yega Aruba cu 
mas di 4 mil pasahero y 1613 miembro di tripulacion. E 
ta entre e dies (10) barconan crucero mas pisa di mundo 


cu su peso 171.598 gross tonnage (GT), mientras cu e 
tin un largura di 315meter. 

Tempo cu Meraviglia a keda inaugural na juni, 2017, e 
tabata e di 6 barco crucero mas grandi na mundo. E ta 
un honor cu a logra inclui Aruba den e ruta Caribense 
di e crucero moderno aki, cu na su yegada na Aruba a 
hala hopi atencion debi na su diseño moderno. 

Norwegian Bliss cu ta registra na Bahamas, ta otro di 
e barconan crucero cu APA a yama bon-bini pa prome 
biaha den luna di november, despues cu temporada 
di crucero a caba di habri. E crucero a yega Aruba pa 
prome biaha dia 17 di november cu mas di 3400 pasa- 
hero, kendenan tabata riba un biahe basta largo cu a 
sali for di Los Angeles dia 3 di november ultimo y a 
pasa e ruta di Mexico, Guatemala, Colombia, Panama, 
Aruba y despues a sigui pa Corsou, Sint Maarten y a 
finalisa e biahe na New York. 

Un biahe unico, y den cual Aruba tabata un di e “port 
of call”. Esaki APA a logra participando y atendiendo e 
diferente conferencianan unda ta reuni cu partnernan 
strategico. E barco crucero aki ta uno relativamente 
nobo y moderno, cu a drenta den servicio na april, 2018, 

specialmente diseña pa biahenan den becindario di 
Alaska. 

Un di e otro cruceronan nobo cu a yega Aruba den luna 
di november tambe tabata Mein Schiff 2 E1 a yega dia 

20 di november for di Bonaire, isla ruman, cu casi 3 
mil pasahero. Mein Schiff 2 a pasa puertonan mane- 
ra Bonaire, Corsou, Greneda, St. Lucia, Dominica, 
Antigua, Barbados, y Martinique. Un combinacion 
di islanan cu tradicion Ingles, Frances y Hulandes. 
MS Mein Schiff 2 a trece 2837 pasahero cu 
sigur ta un contribucion na economia di Aruba. 

Pa finalisa e luna cu broche di oro, a yega Aruba dia 

21 di november ultimo e barco crucero Celebrity 
Edge, di Celebrity Cruises cu tin apenas un aña na- 
begando desde su inauguracion. Aruba por ta or- 
guyoso di ricibi e crucero aki cu t’e principal barco 
di Edge Class di e flota aki y t’esun di mas grandi 
den Gross Tonnage (130,818), di Celebrity Cruises. 
Celebrity Edge a yega Aruba, procedente for di Bo- 
naire, cu 2832 bishitante, kendenan por a disfutra di 
e atraccionnan rond Aruba, bay beach of simplemente 
cana den caya principal di Aruba, disfrutando di e va- 
riacion amplio di gastronomia cu e isla tin di ofrece. 

APA a bin ta trahando pa mehora infrastructura di haf 
pa por acomoda barconan moderno, ya cu esakinan ta 
sigui crece den capacidad y tamaño. Asina por corda e 
inversion cu APA a haci den maintenance dredging den 
full e kanaal di haf pa permiti barconan mas grandi 
drenta y sali na un manera mas safe den e haf di Aruba. 
Pero tambe a instala bolders cu capacidadmas 
pisa pa mara barconan mas grandi di loke Aruba 
a bin ta ricibiendo ultimo añanan. Tambe a cum- 
pra fenders nan nobo cu lo wordo instala dentro 
di poco. Inversionnan cu awe ta duna nan resul- 
tado cu hopi mas turista crucero yegando nos isla. 

Durante yegada di cada un di e barconan aki tabatin 
un ceremonia abordo unda tabata presente gerencia 
di APA, funcionarionan di Aduana, Inmigracion (cu ta 
traha estrechamente cu e barconan pa procesa yegada 
y salida di cada pasahero) y demas stakeholdernan. 

A intercambia di recuerdo unda cu cada capitan a ricibi 
for di ATA un cuadra cu pintura tipico di Aruba y for 
di APA y demas partnernan un plakaat di recuerdo y 
mientras cu tur di Aruba a ricibi un plakaat di recuerdo 



p’e prome bishita for di e capitan. 

APA su Managing Director/CEO, sr. Marc Figaroa ta 
sumamente orguyoso di e first call nan aki: 

“E ta un satisfaction grandi pa mira con e industria 
crucero ta sigui desaroya na Aruba, unda cu e bon co- 
laboracion entre APA,ATA y Ministerio di Turismo ta 
duna su fruto. Sin lubida tur nos empleadonan di APA, 
cu ta duna tur di nan parti pa brinda e mihor servicio 
na e liñanan crucero y e pasaheronan”. 

E plannan di APA pa futuro ta grandi, trahando intens- 
amente conhuntamente cu nos business partnersnan 
pa atrae barconan crucero mas moderno y mas grandi, 
asina sigui aporta na nos economia. 


Pa por logra esaki y sigui mehora nos destinacion Aruba 
y e haf di Aruba lo sigui proximamente cu e embeyece- 
mento di henter e area rond di haf di Oranjestadcual t’e 
proyecto Port City. 

Oficina Central di Estadistica ta presenta e 
resultadonan principal di e Indice di Prijs di 
Consumo CPI) pa luna di october 2019 

Indice di Prijs di Consumo pa luna di october 201 9 


E CPI pa luna di october 2019 ta 100.49, loke ta rep- 
resenta un aumento di 0.5% compara cu e indice di 
september 2019 (100.00) y acumulando un subida di 
3.9% te cu na october di e aña aki. 

E cambio di e CPI p’e ultimo diesdos (12) lunanan (Oc- 
tober 2018 te cu October 2019) ta 5.0%, un subida di 
1.1 ppt compara cu e periodo corespondiente di aña 
pasa (3.9%). 

E promedio anual di e tasa di inflacion p’e periodo di 
october 2018 te cu october 2019 ta 4.2%, un subida di 
1.5 ppt compara cu e 2.7% registra den e periodo di 
october 2017 te cu october 2018. 

Durante e luna aki, cinco (5) di e diesdos (12) sector- 
nan a registra subida di prijs. E subidanan cu tabatin 
e mayor efecto riba e CPI a wordo registra p’e sector- 
nan di “Recreacion y cultura” (4.4%) y “Transporte” 
(0.9%), causando un efecto di 0.37 y 0.11 ppt, respec- 
tivamente. 

E aumentonan den e restante sectornan a contribui cu 
un efecto di 0.21 ppt riba e CPI di october 2019. 

E subidanan aki a wordo contraresta parcialmente 
dor di principalmente un caida den e indice di e sec- 
tor di “Mobilario” (-1.2%), cu a contribui cu un efecto 
di -0.09 riba e CPI di october 2019. E caidanan den e 
sectornan restante a contribui cu un efecto di -0.11 
ppt riba e CPI di october 2019. 

E subida den e sector di “Recreacion y cultura” a wor- 
do causa principalmente dor di un aumento di 21.0% 
den e categoria “Vacacion”, causando un efecto di 0.37 
ppt. E subida den e sector di “Transporte” a wordo 
causa principalmente dor di un subida den e categoria 
“Servicio di transporte ” (19.2%), causando un efecto 
di 0.09 ppt. 

E caida den e sector di “Mobilario” a wordo causa prin- 


cipalmente dor di un caida den e categoria “Mueble y 
accesorionan, tapijt y otro tipo di material pa vloer” 
(-9.2%), causando un efecto di -0.05 ppt. 

CANASTA DI CONSUMO 

E canasta di consumo di e CPI ta consisti di 408 bienes 
y servicionan. Compara cu september 2019, 42.6% di e 
bienes y servicionan aki a conoce un aumento di prijs 
causando un efecto di 1.35 ppt, mientras cu 33.8% ta 
mustra un caida di prijs, cu a contribui cu un efecto di 
-0.86 ppt y p’e restante 23.5% no tabatin cambio den 
prijs. 

Prijsnan di bienes a subi cu 0.04% y a causa un efecto 
di 0.02 ppt. Prijsnan di servicionan a conoce un subida 
di 1.2% y a causa un efecto di 0.46 ppt. 

CORE INFLATION 

E CPIC (core inflation) - CPI excluyendo e efecto di en- 
ergia y cuminda - a registra na october 2019 un subida 
di 3.1%. E indice di energia - cu ta consisti di e produc- 
tonan: electricidad, awa, gasolin y diesel a registra un 
subida di 0.3%. 

E indice di cuminda a registra un subida di 13.1%. 

BESTAANSMINIMUM 

E bestaansminimum pa un hogar consistiendo di dos 
(2) adulto y dos (2) mucha (edad 0-14 aña) na october 
2019 ta Afl. 5,002, un subida di Afl. 358 compara cu 
october 2018 (Afl. 4.644). 

E bestaansminimum pa un hogar di un (1) adulto ta 
Afl. 2,382, un subida di Afl. 171 compara cu october 
2018 (Afl. 2.211). 

Chauffeur di pick-up a ocasiona accidente 
y ta sigui core manera nada no a pasa 



DIAHUEBS algo prome cu 9’or di 
anochi, presencia di Polis y ambu- 
lance ta wordo pidi cu urgencia na 
altura di Tesco Supermarket na Ja- 
buribari, pa un accidente semi fron- 
tal y cu herido. 

Na yegada, nan a bin compronde cu 
un pick-up oranje a sali for di e laun- 
dry pa bay direccion nort, e chauf- 
feur di e pickup a sali dilanti di un 
Toyota Corolla cu tabata riba e ca- 
minda di preferencia, e dama chauf- 
feur a reaciona mesora dor di kita 
na su man robes pa no dal contra 
e pick-up y a bay dal semi frontal 
contra un Nissan March cu tabata 
biniendo di direccion contrario. 

E chauffeur di e pick-up oranje, 
kende na prome instante a causa 
e accidente, no a keda n’e sitio y a 
sigui core bay manera nada a pasa. 
E Polisnan n’e sitio a bay mira riba 
e imagennan di e camara di seguri- 
dad di e Supermarket y enberdad 
nan a mira con e pick-up oranje a 
sali dilanti di e auto y cu despues 
di e impacto no a para, pero a sigui 
core. 

Na un cas un poco mas panort di e 
supermarket e Polisnan a bin topa 
cu e pick-up staciona dilanti di un 
cas, Polisnan a hala atencion di e 
chauffeur di pick-up aki, pa motibo 
cu el a causa e accidente y a sigui 
core bay. 

E impacto tabata basta fuerte cu 
ambos chauffeur a keda levemente 
herida y mester a wordo atendi pa 
personal di ambulance. 























18 


AWEMainta 


Diasabra, 7 December 2019 


Polis mester a bay atende 
problema serio na Jaburibari 

DIAHUEBS anochi 
Polisnan cu tabata at- 
endiendo un accidente 
di trafico dilanti un su- 
permercado na Jaburi- 
bari mester a bay pa 
un asistencia eybanda 
mes. 

Polisnan lo tabata 
buscando un pick up 
color oranje, cu tambe 
tabata envolvi den of 
otro manera cu e ac- 
cidente na altura di e 
supermercado. 

A logra localisa e ve- 
hiculo den Jaburibari 
mes, mientras cu agen- 
tenan lo tabata tratan- 
do cu e caso aki, nan a 
haya nan ta move. 

Esaki tabata debi cu 
den Jaburibari Resi- 
dence un problema 
tabata saliendo for 
di man. Polis a yega 
net na ora, evitando 
agresion. 

Pero asina mes un 
partido tabata acusa 
otro di maltrato, segun 
nan ambos lo a wordo 
maltrata. 

Polis a conseha ambos 
partido pa busca un ra- 
port medico y bay haci 
nan denuncia. 

Riu Palace Antillas orguyoso di su empleadonan 

RIU Palace Antillas ta miembro di Aruba Hotel & Tour- 
ism Association (AHATA) y a participa den e AHATA Ex- 
cellence Awards 2019 cu 4 nominado. 

E nominadonan di Riu Palace Antillas tabata Edgar Cor- 
net p’e categoria “Manager of the Year,” Justin Carson 
“Sustainability Award,” Leo Tromp “Lifetime of Service 
Award” y Mervin Howell p’e categoria “Employee Large 
Company”. 





v - -■> 



Den un ambiente ameno cu yen di alegria a saca e gana- 
dornan di AHATA Exellence Awards 2019. Edgar Cornet 
a gana den e categoria di “Manager of the Year,” kende ta 
un lider di berdad y ta valioso p’e hotel. 

E1 a cuminsa como un operador di telefon, pero dor di su 
pasion pa hospitalidad, experencia cu bishitante y ambi- 
cion den exito, a pone cu den un tempo di record el a asumi 
un posicion di supervisor. 


spree Resort. E1 a bira un miembro activo pa sostene cual- 
kier evento y sigurando pa mantene tur practica ecologica 
den nan departamento. E1 a join Aruba Palace Aruba y di 
biaha a tuma over e liderazgo di Specialista di Sostenibili- 
dad, pero despues a transfer e pa Riu Palace Antillas. 

E1 a tuma over e liderazgo den sostenibilidad. E1 a ricibi 
dos biaha e certificacion di Travelife den haci e propiedad 
“Travelife GOLD”. 


Edgar Cornet a sigui tuma retonan nobo den su rol di su- 
pervisor. E1 a motiva henter e team pa logra nan meta. 
Constantemente ta nombra e nomber di Edgar riba Trip 
Advisor y e ta asombroso cu turistanan di Riu Palace An- 
tillas. 

E lo sigui crece den RIU y ta forma parti di e team di lider 
di e hotel. Ta aprecia e lealtad y confiansa di Edgar, cual 
ta haci’e un piesa importante di e exito en general di e op- 
eracion di hotel y experencia general di turistanan. 

Pa 5 aña Mervin Howell ta cu Riu Palace Antillas y sem- 
per por a depende di dje, eficiente y puntual. E ta duna 
hopi atencion na detayenan y constantemente ta dispuesto 
pa bay e extra miya pa sorprende y deleita clientenan ex- 
terno y interno. 

Justin Carson a join e “Green Team” di Holiday Inn Sun- 


Leo Tromp ta den e industria di turismo pa 40 aña y ta 
haciendo un tremendo trabou. E ta den departamento di 
ingenieria haciendo uzo di su asombroso habilidad pa crea 
diferente invento pa sigura cu e no ta na un desbentaha. 
E1 a pasa den diferente renobacion y transformacion di ho- 
tel di un brand pa otro manera Concorde Hotel e cu Westin 
y recientemetne RIU Hotels & Resorts. 

Pa nos di Riu Palace Antillas e logro aki ta uno exitoso. 
Edgar Cornet ta un empleado ehemplar y ta cla pa yuda. 
Pabien Edgar di ta e Manager of the Year di AHATA Ex- 
cellence Awards 2019, Justin, Leo y Mervin pa ta un di e 
nominadonan y sigui cu e bon trabou. 

Nos ta orguyoso di nos empleadonan, kendenan diaria- 
mente ta percura pa nos turistanan y pa nan vakantie ta 
uno memorabel. 

"Tikkie-fraude" nan ta yama e cos aki 

Curasoleño condena na seis luna 
preso pa fraude digital 



WI LLE MSTAD. Den pasado lehano tabatin un di- 
cho cu ta bisa cu no tin un luga na mundo caminda no 
tin Curasoleño y cu no tin un chanchuyo cu un Cura- 
soleño no a comete. 

E dicho aki berdad manera un baranca y a keda con- 
firma un biaha mas ora cu diahuebs un hues na Rot- 
terdam a condena un Curasoleño pa fraude digital 
ofresiendo productonan na benta y e cliente tin cu haci 
un pago digital. 

Unabes e estafador haya e number di cuenta dje victi- 
ma, e ta fiesta cune cumprando tur sorto di mercancia 
y articulo cu despues el a bende na marshe of hiba bek 
y cobra e placa cash. 

Menos mal cu den e caso aki polis a localisa ta ken 
tabata engaña cliente pa cumpra un opheto pero pa ta 
sigur cu nan tin sen riba nan cuenta, e tabata pidi e 
cliente pa pasa un sen fo’i nan cuenta riba su cuenta 
na ING bank. 

Den e caso aki e Curasoleño estafador a kita € 4.043,13 
for di cuenta di su victima pero den corte diahuebs 
hues a ordena pe paga e suma bek y e tin cu bay cera 
pa seis luna. 

Den e caso aki e Curasoleño no tabata actua manera 
Llanero Solitario pero tabatin cinco complise den e 
caso di ‘tikkie-fraude’, caminda hendenan cu ta bende 
nan mercancia na un sitio digital a keda engaña pa de- 
posita un sen riba e cuenta y asina nan tabata cay den 
e rampa cu e ladron por a haya acceso na su cuenta. 


Unabes den poder dje codigo, e ladron digital tabata 
cumpra mercancia caro. 

Abogado dje curasoleño tabata mr. Jansen di Dor- 
drecht. 

E caso a bay dilanti cuater biaha na october y diahuebs 
a dicta sentencia. 

En esencia fiscal a acusa e Curasoleño di fraude via 
internet y a pidi un castigo di 9 luna pero hues a baha 
1/3 parti dje castigo finalmente. 

E abogado dje boef digital a pretende cu su cliente 
mester Sali liber pasobra no tin prueba pasobra no ta- 
batin nada riba su computer. 

E operacion cu a dal den e Curasoleño yama Roetnevel 
y ta consisti di un mensahe pa paga pa mercancia cu e 
cliente kier cumpra. 

Sin cu e cliente tabata sa, e criminal digital tabata 
instala programa riba telefon dje victima pa por a dis- 
pone si su sen di banco. 

Ora e victima a ripara cu ta cada bes nan tabata kita 
sen for di su cuenta ela avisa ING y rapidamente nan 
a localisa e estafador. 

Nan a sigui pista dje estafado y tin hasta prueba di su 
bos. 

Hues a haya cu ela abusa dje confiansa cu mester tin 
entre un cliente y un banco y a condena e homber na 
seis luna di prison. 

Pa colmo ela yega di comete delito di estafa caba den 
pasado. 

Literalmente bandona pa su mayornan: 

Hoben Dominicano ta cera 
inocentemente na Hulanda 



WILLEMSTAD. Ne momentonan aki tin un drama 
humano teribel ta desaroyando na Hulanda caminda 
un hoben dominicano cu yama Daniél Buter (19) ta 
preso pasobra... ela bay saca pasaporte. 
Resientemente Daniel Biiter kende a biba henter su 
bida na Hulanda, a bay saca pasaporte pa e por sigui 
studia pero eynan mes a yama polis y nan a cere den 
prison. 

A resulta cu e ta biba na Hulanda sin documentacion. 
Es mas, e ta bibando for di dia e tin 3 aña na Hulanda. 

A sosode cu dia Daniel tabatin 3 aña su papa cu mama 
Dominicano a bandone na Hulanda. 

Supuestamente nan lo a bay cu vacantie pero nunca 
mas nan a retorna. 

E mama a retorna su pasapporte Hulandes den cual 
Daniel tambe tabata registra y Daniel a perde su Na- 
cionalidad Hulandes. 

Riba recomendacion di amtenarnan di munisipio e 
wela di Daniel kende a cria Daniel, a registra cu su 
number cuidadano bieu na scol. 


E mucha lo no tabata den e problema 
monumentalawor’aki si e amtenar no tabata na soño 
ora ela yena e number di regisro cuidadano. 

Esey ainda tabata posibel ora cu e tabata menor di 
edad. 

Tata di Buter kende mienras tanto ta biba na Belgica, 
pa haya un permit di estadia pe na Hulanda, a fracasa. 
Nunca e Dominicano tabata sa cu e ta un problema 
mobiel sino e ora k ela caba HAVO y a bay saca pas- 
apore pa registra pa bay HBO, CU A RESULTA CU E 
NO TIN NACIONALIDAD. 

E amtenar a yama Imigracion kendenan a invita But- 
er pa un combersacion pero su abogado a bise pa no 
bay. 

Dicho hecho, un dia despues polis a bin busce. 

Ya e tin dos siman cera den prison. 

Mientras tanto Buter a cuminsa un caso den corte y na 
februari hues lo dicidi si ta deporte pa Santo Domingo. 

Lagrima y flornan por seca, su recuerdonan y tur loke 
e la hasi y significa pa nos lo keda graba pa semper 
den nos mente y curason. 

"Cerca Dios mi alma ta na paz, 
ta di dj'E mi salbacion ta bini" 

Salmo 62:1 


Cu dolor na nos curason, 
nos ta anuncia fayecimento di nos ser keri: 



Marcolino Croes 

mihor conoci comoXolin" 

Ex empleado di LAGO, El Paso y Coastal 
*26-07-1938 - +05-12-2019 

Acto di despedida lo wordo anuncia despues 


Aiffcwa 

Gradicimento 



Francisco"Chipen"Chirino 

Na nomber di su yuinan y nieto y nieta, kier Gradici Sr 
Endy y Dilailah y yuinan pa tabata semper bandi nos 
tata, na TUR nos prima y primonan, su amiganan Fafa, 
Leoncita, Flor y Sharon su bon amiga Micheal Varis, 
Mama Sofia y su yuinan, Tur e dokternan y verpleeg- 
kundig cu a assisti den tur emergencianan, nos tata su 
ex hungadornan di Ose-grape, Pinochio, La Moderna, 
Malboro, Richmond,Trappers Club, Royal Power, Deco, 
Kibaima, White Shark LL directiva di ASB,ASU,COA, 
demas organisashon como canalnan di transmishon 
Deportivo, Sr EddyToppenberg, Manuel Da Silva, 
Claret Lopez, Jan Poets, Gina Burleson-Werleman, 
Diario, Awe Mainta, Solo di Pueblo, M.E.P komishon 
Pro EndyTa On, amistades di Rancho, Socotoro, 
Companashi y tur nos famianan ku a duna nan ultimo 
respet na nos tata. 

"Biba den pazy hari semper" 




Aiutfora 

"Señor ta mi wardador, mi'n tin falta di nada 
Den cunucu di yerba berde e ta ponemi sosega. 
E ta hibami na awa trankil, 

Pa mi bolbe haña forsa". 

Salmo: 23 

A fayece Cristianamente: 



Jose Antonio Franken 

Mihor conoci como"Antonio"of"Tong" 
*22-06-1945-120-10-2019 
Na nomber di su: 

Mama: tCarmelita Franken 
Tata: tNicolaas Emiliano Franken 
Rumannan: tHerman Jose Franken 
Florentina (Tina) Franken y yiunan 
tDonicio Franken 
tRemelia Franken 
tJose Maria Franken 

Sobrino(a)nan: Hubert Peña y Alejandra (Andy) 
Werleman y iu 

Humphrey Peña y Michilai y yiu 
Vivian y Genaro Girigorie y yiu 
Sobresobrino(a)nan: Jimmy Peña, Minguel Koolman, 
Saria Peña, Athennee Peña, Aziza Peña, Anshuar Peña, 
Katuiska Peña 

Primo(a)nan: Alicia Schonger, Bibi Croes, Bertha 
Wernet, tHubert Croes, tMaria Dirksz, tJulieta Croes, 
tNicolaas Franken, tAntonio (Tony cu ta toca acord- 
eon) Franken, Carlos Dirksz. 

Amigonan di cas: Antonia (Morena) Hilario 
Alejandra (Andy) Werleman 
Jeanine Werleman 

Un danki tambe pa Vivian y Genaro cu tawata cu ne te 
na su ultimo momentonan y e zuster nan di afdeling 
305 Dr. Horacio Oduber Hospital,tambe nos kier 
gradici Morena Hilario cu tawata juda nos cu Tong na 
kas. 

Nos kier a manda afdeling aloé saba (Maristella 
Savaneta) pa tur e personan cu tawata tin e pasenshi 
pa cuida nos ser keriTong. 

Danki na famia Franken, Dirksz, Ocampo, Maduro, 
Peña cu nan judansa. 

Demas famia: Franken, Angela, Gomez, Peña, 
Koolman, Croes, Arends, Maduro, Wernet, Flanegin, 
Orman, Werleman, Geerman, Schonger, Ocampo, de 
Windt, Girigorie, Saladin y famianan na Cuba y 
Hulanda. 

Ta invita pa acto di entiero cual lo tuma lugar na Misa 
Santa Filomena na Paradera diasabra 7 di december 
2019 di 9'or pa 11 or di mainta. Despues lo sali pa 
Santana Centraal Sabana Basora. 

Nos disculpa si den nos tristesa nos por a lubida algun 
famia of conocir. 

Lo desea pa bin bisti na color nan alegre. 

"Señor ta mi wardador, mi'n tin falta di nada 
Den cunucu di yerba berde e ta ponemisosega. 
Eta hibaminaawatrankil, 

Pa mi bolbehañaforsa". 

Salmo:23 


Nos ta anunciafayecimento di: 



Benito Werleman 

Mihorconocicomo:"Benny, Buchi of Papa" 
*21 -03-1937 T05-12-2019 


Acto di entiero ta tumalugardiamars 10 di december 
2019 namisa Inmaculada Concepcion di 1 'or pa 4'or di 
atardi, despuessaliendo pa Santana catolico Santa 
Maria na Sta. Cruz. 




Aiffcwa 

Gradicimento y Invitacion 

Pa medio di esakifamia kier a gradici tur esnan cu na 
un manera of otro a dunanossosten, Consuelo y forza 
duranteenfermedad y despedida di: 



José Francisco (Chito) Romero 

Nos kier a gradici tur esnan cu a hasiyamadanan y 
mensahenan y krans. Un danki ta bay na tur verpleeg- 
ster y broedernan di San Pedro Paviljoenafdelin- 
gAzalia.Tambe un gradicimento ta bay pa personal di 
Aurora Funeral Home pa nan bon servicio. 

A la vez ta invita tur famia, amigo y conocirnan pa 3 
santo sacrificio di misacual ta tumalugardiasabra 7 di 
december, diadomingo 8 di december y diasabra 14 di 
december pa 7'or di anochinaCatedral di San Francisco 
na Playa. 

Boso presencia lo ta altamente aprecia. 

Investigacion 
profundo den 
caso di rementó 
bancomóticonan 

Car Christ est ma vie et la mort m'est un gain Philippiens 1:21 

Cu inmenso tristeza nos ta anuncia 
fayecimento di nos ser keri: 



Evemitha Jean-Baptiste 

*06-05-1967 - +27-11-2019 

Na nomberdisu: 

Casa: Enock Jean-Baptiste 

Yiu: EmithaWoodmaia Jean-Baptiste 

Rumannan: Ismene, Damas 

Sobrino(a)nan: Steve Jean, Amanache Jean, 

Darline, Darwen, Ecardi, Nephtalie, Benjamin, 
Chrislaine Paul, NickensonPaul, Myrcame, Miksu, 
Chama, Jasmine, Mirlande 

Tanta y tio: Marilene, Eve, Christel, Wilberbert 

Primo(a)nan: SécameAcou, Barbara, Ben, 

Mimose, Eliette, Chrisma, Islande, Adline, Patricia, 
Mimine, Robenson, Orlande, Josmel 

Famia na Merca: Tamara, Nathalie, Ricky, Jeff, 
Gurtenibert, sra y sr Wilson, sra y sr Joe Pierre, Joslini, 
Jilda, Joseth, Jude, Soneck, Deborah, Nickenson 

Amigo y amiganan: Edith, Kerlande, Karisienne, Paula, 
Gerline, Greisi, V.IP. Alune, Black the best, Linez, 
Raymond, Franky, sra y srlnonsa, sra y sr Walter, 
sraEmiliene, Walter, Menzoul, sra Marie, sracami, sra y 
sr Jeon, sra y srlbermone Jeon 

Suegro y suegranan: Armand Jean, Odile Jean-Baptiste 
y sra Damas 

Si nos por a lubida un hendenos ta pididisculpa. 

Oportunidad pa condolencia: Aurora Funeral Home, 
diabierna 6 di december 2019 di 7'or pa 9'or di anochi. 

Ta invita pa e acto di entiero cu lo tumalugardisabra 7 
di december 2019 na Aurora Funeral Home di 2'or pa 
4'or di atardi, despuessaliendo pa Santana centraalna- 
Sabana Basora. 



WILLEMSTAD - Relacioná cu e caso den cua a rementá dos bancomático 
den oranan di diahuebs madrugá, un team di rechérche mesora a cum- 
insá cu e investigacionnan. 

Ta bon pa mensioná cu Polis ta tuma e crlmen aki hopi na serio, ya den 
pasado a advertl p’e consecuencianan desastroso cu fayo den e explosion- 
nan por tin p’e becindario. 

Polis lo sigui traha incansabel riba e casonan aki te na momento cu solu- 
cioná nan, pero tambe esnan cu ainda ta pendiente di un conclusion. 

Pa mustra seriedad di e caso aki, Cuerpo Policial mesora ta pone imá- 
gennan disponibel, di esnan cu a cometé e acto aki, sperando cu nan por 
wórdo reconocé. 

Un apelacion ta bay na comunidad, pa si tin ciudadanonan cu ta reconocé 
e malhechornan aki, pa tuma contacto cu Polis n’e numbernan 917 óf 108 
si bo ta deseá na keda anónimo. 

Cuerpo Policial ta sigui conta riba cooperacion di comunidad. 

Download link 

https://wetransfer.com/downloads/dac40e3ba0efl4fab8el3c25e3c6b23c2 

0191205235802/10731218c324cd25230b46d6f46ebdf320191205235803/ 

c42d91 

Mainta 


E unico corant GRATIS 


Abona awo 

Manda un e-mail na: 
Noticia@awemainta.com 
i) sKirbi e palabranan: “Ami Kier Abona’ 



LiKe nos riba facebooK 

a “up to date” lj MKe nos riba facebooK 
www.facebooK.com/awemainta 




Subi riba nos website 


www.awemainta.com 


AWEMainta completamente 

DIGITAL 
















